SKRIFTLIG FORESPØRGSEL P-1723/00

af Mauro Nobilia (UEN) til Kommissionen

(20. maj 2000)

Om: Foreslået ændring af direktiv 97/67/EF af 15. december 1997

Et forslag om ændring direktiv 97/67/EF(1) drøftes i øjeblikket og omfatter betydelige nedsættelser af vægt/pris-grænser, fuldstændig liberalisering af direkte reklame og udgående international post og indførelse af begrebet specialydelser, som ligeledes skulle omfatte levering af normal post via nye teknologier.

Priser for almindelig postservice varierer meget fra den ene medlemsstat til den anden dels af strukturbestemte grunde, og det pågældende forslag udgør en trussel mod visse systemers evne til at klare den almindelige service med det resultat i lande såsom Italien, at det er nødvendigt af strukturbestemte grunde at yde en form for kompensation på bekostning af private selskaber og/eller den almindelige skatteyder.

Kan Kommissionen på denne baggrund:

- oplyse, i hvor stor udstrækning den har taget hensyn til Europa-Parlamentets beslutninger (af 14. januar 1999 og 18. februar 2000) om at redegøre for undersøgelser vedrørende gennemførlighed og bæredygtighed, som danner grundlag for liberaliseringsforslagene og behovet for at høre forskellige selskaber, der yder almindelig service, om indvirkningerne af de pågældende forslag?

- Er Kommissionen klar over, at disse forslag vil prioritere stærke medlemsstater der allerede strukturelt blev forfordelte, da det første direktiv blev udstedt som har fulgt en ekspansionspolitik i årevis til skade for de svagere medlemsstater?

- Har Sveriges liberalisering af posttjenesten haft positive virkninger på beskæftigelsen, priser og budget?

- Har Kommissionen indgående evalueret de forskellige følger af den foreslåede ændring af direktiv 97/67/EF for de enkelte medlemsstater, og navnlig for Italien, som udfolder enorme bestræbelser på at bevare kvalitet og udbytte i forbindelse med generelle omkostningsnedsættelser og vil blive hårdt ramt af en så drastisk liberalisering, og dens ikke alt for forudsigelige følger, som omfatter den meget reelle mulighed for fuldstændig uacceptable, sociale og beskæftigelsesmæssige indvirkninger både i andre lande og i Italien?

- Har Kommissionen overvejet, at det generelle begreb specialydelser kunne medføre en betydelig indskrænkning af særligt postbesørgede områder med en liberalisering på op til 80 % af markedet og et alvorligt brud på princippet om at sikre et lige forhold mellem krav om at yde postservice og midlerne til at nå dette mål, idet disse krav udgør en hindring for den økonomiske bæredygtighed?

(1) EFT L 15 af 21.1.1998, s. 14.

Svar afgivet på Kommissionens vegne af Frederik Bolkestein

(23. juni 2000)

Forslaget til ændring af Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet, der for nylig er vedtaget af Kommissionen, har til formål at fortsætte den gradvise og kontrollerede liberalisering af markedet for posttjenester, som det er anført i direktivets artikel 7, stk. 3. Forslaget er udarbejdet med baggrund i en række konsekvensanalyser, der er gennemført på Kommissionens initiativ samt informationer fra de berørte parter, herunder navnlig de befordringspligtige virksomheder. Under hele dette forløb har Kommissionen i så stort omfang som muligt taget hensyn til de ærede parlamentsmedlemmers synspunkter, og i denne forbindelse navnlig Parlamentets beslutninger af 14. januar 1999 og 18. februar 2000.

Allerede i 1997 betragtede man i direktiv 97/67/EF, under betegnelsen nye tjenester (tjenester, der klart adskiller sig fra de klassiske tjenester), de værdiforøgende tjenester som adskilte fra de pligtige tjenester og dermed som værende ikke-forbeholdte de befordringspligtige virksomheder. Kommissionen ønsker ved at indføre en definition af specialydelser i direktivforslaget at skabe en større præcisering af det generelle koncept for værdiforøgende tjenester, og derigennem etablere en bedre retlig sikkerhed. Kommissionens direktivforslag ændrer således ikke principperne for ydelsen af disse tjenester, der i lang tid har været fri konkurrence.

I sin holdning til postsektoren tager Kommissionen i stort omfang hensyn til situationen i de forskellige medlemsstater og overlader i henhold til nærhedsprincippet til disse, om de vil iværksætte foranstaltninger til opretholdelse af befordringspligten. I denne forbindelse og i henhold til den af Parlamentet og Rådet vedtagne tekst giver direktiv 97/67/EF medlemsstaterne mulighed for at bibeholde befordringspligten, bl.a. gennem en privilegeret tjeneste, der er tilpasset medlemsstatens situation, og som kan suppleres af en kompensationsfond tilknyttet licensordningen. Direktivforslaget indebærer ikke ændringer af disse bestemmelser.

I henhold til direktiv 97/67/EF skal liberaliseringsprocessen for posttjenesterne være gradvis og kontrolleret, hvilket giver alle medlemsstater passende mulighed for en tilpasning til udvikling af fællesskabsrammerne.

Visse postoperatørers ekspansionsstrategier vedrører hovedsagelig sektorer, der allerede i adskillige år har været genstand for fri konkurrence, og de er i stort omfang baseret på behovet for en tilpasning af postsektoren til de nye økonomiske forhold.